גונן בן יצחק

גונן בן יצחק (נולד ב-3 במרץ 1971) הוא עורך דין ופעיל חברתי ישראלי שלוקח חלק במחאות חברתיות נגד מתווה הגז ובמחאה נגד בנימין נתניהו, ממקימי תנועת קריים מיניסטר. בעברו היה רכז בשב"כ, ואחד ממפעיליו של מסעב חסן יוסף הידוע בכינוי "הנסיך הירוק". בן יצחק נולד בשנת 1971 וגדל בנס ציונה. אביו הוא תת-אלוף במילואים עוזי בן יצחק, ואמו רונית, מורה למוזיקה. בשנת 1985 עברה המשפחה לארצות הברית לשנה במסגרת שירותו הצבאי של אביו. גונן שירת בחיל הים, ולאחר שחרורו מצה"ל למד פסיכולוגיה באוניברסיטת בן-גוריון בנגב וסיים תואר ראשון. הוא היה רכז שבט ומרכז הנהגת דרום של תנועת הצופים. בשנת 1996 גויס לשירות הביטחון הכללי לתפקיד קצין מודיעין במגזר הערבי באזור רמאללה, וקיבל את הכינוי "קפטן לואי". במסגרת תפקידו היה אמון בין היתר על גיוס והפעלת סוכנים וסיכול פיגועי טרור באזור. בשנת 2002 מונה לממלא מקום רכז נפת רמאללה, ופיקד על אזור רמאללה במבצע חומת מגן. במסגרת תפקידו הפעיל סוכנים בקרב חברים בארגוני הטרור, שהידוע בהם הוא מסעב חסן יוסף שכונה "הנסיך הירוק". יוסף הוא בנו של אחד מראשי הנהגת חמאס, שייח' חסן יוסף ח'ליל, והיה מבכירי סוכני השב"כ בתוך תנועת החמאס. יחד עם "הנסיך הירוק" פעל למגר ולעצור את פעילותו הצבאית של חמאס הצבאי בגזרת רמאללה וכמו כן עמד מאחורי תפיסתו של שאדי סעאידה, המחבל שביצע את הפיגוע במחסום עין עריכ. בן יצחק היה מעורב במעצרו של מרואן ברגותי בשנת 2002. בן יצחק כתב את הפרק האחרון בספרו של מסעב חסן יוסף, "בן החמאס". בן יצחק הועמד לדין משמעתי בחשד לעבירות כספים. השופט עודד מודריק פסק שבן יצחק לא נטל כסף לכיסו וש"במעשי הנאשם אין אפילו אבק של שחיתות", אך יש בהם כישלון אישי בפן המנהלי בביצוע תפקידו. בן יצחק ננזף נזיפה חמורה, פוטר מהשב"כ ונאסר עליו לעבוד במשך שנתיים במשרד הביטחון, משרד ראש הממשלה והמשרד לביטחון הפנים. בשנת 2005 למד בן יצחק משפטים ומנהל עסקים במרכז הבינתחומי הרצליה. הוא סיים תואר שני במשפטים בהצטיינות מטעם אוניברסיטת תל אביב. הוא שותף במשרד עורכי הדין בן יצחק מטרסו ושות', העוסק בתחומי המשפט המסחרי. בן יצחק שימש כיועץ מקצועי לסרט "בית לחם" ולעונה הראשונה של סדרת הטלוויזיה פאודה. בנובמבר 2022 הצטרף לצוות ערוץ דמוקרטTV. בשנת 2015 הצטרף בן יצחק למאבק נגד מתווה הגז, ואף נעצר במסגרת הפגנה נגד מתווה הגז שנערכה מול משרד הממשלה. ב-6 באוקטובר 2018 נעצר בבית שאן כשעצר את שיירת ראש הממשלה. בשנת 2019 היה מעורב בהפגנות נגד היועץ המשפטי לממשלה אביחי מנדלבליט. בן יצחק חבר בתנועת "ישראל יקרה לנו" שנאבקת ביוקר המחיה בישראל. בשנת 2020 הופיע ברשימת 100 האנשים המשפיעים בישראל של מגזין TheMarker. בן יצחק הוא ממקימי תנועת "חוזה חדש" (התנועה ידועה בשמה: CRIME MINISTER) והיועץ המשפטי של התנועה. הוא היה מעורב בהפגנות מול בית ראש הממשלה בירושלים וברחבי הארץ. במסגרת המחאה ייצג מפגינים שנעצרו ומייעץ משפטית לארגוני המחאה השונים. ב-18 ביולי 2020 נעצר לאחר שנשכב מתחת למכת"זית במטרה למנוע את פגיעת סילוני המים במפגינים. בגין זאת הוגש נגדו ב-24 בנובמבר 2020 כתב אישום על התקהלות אסורה והפרעה לשוטר בעת מילוי תפקידו. הוא הורשע בסעיף הפרעה לשוטר בעת מילוי תפקידו וזוכה בסעיף התקהלות אסורה. במרץ 2024 ביטל השופט את הרשעתו והטיל עליו 500 שעות שירות לתועלת הציבור. במרץ 2023 הגיש תלונה במשטרה נגד שרת ההסברה, גלית דיסטל-אטבריאן, בחשד לשוחד, משום שצייצה המלצה חמה על ערוץ "עכשיו 14". בעקבות תביעת דיבה שהגיש נגדו בנימין נתניהו, הגיש בן יצחק תביעה שכנגד, נגד נתניהו, בנו יאיר ודוברו לשעבר טופז לוק. בשנת 2019 הצטרף למפלגת "ארץ חדשה" בהנהגת אלדד יניב, שבסופו של דבר לא התמודדה בבחירות לכנסת. ב-10 בינואר 2021, לקראת הבחירות לכנסת העשרים וארבע, הודיע על הצטרפותו למפלגת תל"ם – תנועה לאומית ממלכתית בראשות משה יעלון, שפרשה מהמרוץ ערב הגשת הרשימות. בן יצחק נשוי, אב לארבעה ילדים ומתגורר במודיעין. גונן בן יצחק, ברשת החברתית פייסבוק גונן בן יצחק, ברשת החברתית אקס (טוויטר) גונן בן יצחק, סרטון באתר יוטיוב גונן בן יצחק - Gonen Ben Itzhak נואם בהפגנה בחיפה, 26 בנובמבר 2020 גונן בן יצחק ממקימי ומובילי תנועת Crime Minister, מקום 17 ברשימת 100 המשפיעים של דה-מארקר, דה-מארקר, 11 בנובמבר 2020 תומר מיכלזון וגלית עדות, "אם היית אומר לי לפני חודשיים שאלך עם בוגי – לא הייתי מאמין", באתר "המקום הכי חם בגיהנום", 12 בינואר 2021 שיחה עם גונן בן יצחק, בפודקאסט "על הדרך" של טובי פולק, 7 במאי 2022 ציון נאנוס, ‏סוכן השב"כ לשעבר: כך הפכתי לחברו של "הנסיך הירוק", באתר ‏מאקו‏, 16 במאי 2014 אמיר בוחבוט, נעצר הפלשתיני שהרג 6 חיילים בעין-עריק, באתר nrg‏, 7 בספטמבר 2005 ציוץ של גונן בן יצחק בטוויטר, 16 ביולי 2017 איילה אור-אל, בני דודים לנשק, באתר ynet, 3 בספטמבר 2014 "פאודה" מציאותית? מסתערבים אמתיים עונים דמוקרט VOD - דמוקרטTV, ‏2021-09-13 דב גיל הר‏, בכיר לשעבר בשב"כ: "מתווה הגז - סכנה ביטחונית גדולה לישראל", באתר וואלה, 8 בנובמבר 2015 גלעד מורג ורועי רובינשטיין, "קטר נכנס בי מאחורה": המפגין שתוקל מול שיירת נתניהו - איש שב"כ לשעבר, באתר ynet, 7 באוקטובר 2018 יהל פרג', ‏העצורים בהפגנה בפתח תקווה מחו נגד השחיתות, אבל הנהלים לא נועדו עבורם, באתר דבר העובדים בארץ ישראל, 17 באוגוסט 2019 ובמקום הראשון יאיר נתניהו (ואבא שלו) | 100 המשפיעים של ישראל - הדירוג המלא, באתר TheMarker‏, 1 בספטמבר 2020 חוזה חדש, באתר "גיידסטאר ישראל" דניאל דולב, מאיה הורודניצאנו, יניר יגנה‏, לראשונה: הפרקליטות הגישה כתבי אישום נגד שני מפגינים נגד נתניהו, באתר וואלה, 24 בנובמבר 2020 אברהם בלוך, ‏לאחר שנתלה על המכת"ז: פעיל המחאה גונן בן יצחק הורשע, באתר מעריב אונליין, 3 בספטמבר 2023 גלעד כהן, נשכב מתחת למכת"זית: בוטלה הרשעתו של פעיל המחאה עו"ד גונן בן יצחק, באתר ynet, 31 במרץ 2024 אנה ברסקי, ‏תלונה הוגשה במשטרה נגד השרה גלית דיסטל-אטבריאן - וזאת הסיבה, באתר מעריב אונליין, 7 במרץ 2023 אורן פרסיקו, פעיל מחאה תובע את נתניהו: הציג מצג שקרי והסית נגדי, באתר העין השביעית, 6 באוגוסט 2024 רכז שב"כ לשעבר גונן בן יצחק: "הסיפור של גנץ ובוגי לא יחזיק מעמד", באתר מעריב אונליין, 30 בדצמבר 2018